***Tanítsunk Magyarországért!*kortárs mentorprogram**

**Kedves Érdeklődő!**

Ha szeretne hátrányos helyzetű településeken 6–8. osztályos általános iskolai tanulókat mentorálni, hogy
a tanulók képesek legyenek a legtöbbet kihozni magukból, várjuk az Eötvös Loránd Tudományegyetemen
a Tanítsunk Magyarországért! programban. 2022 őszén az ELTE 9 budapesti karáról több mint 260 mentorhallgató támogat 1000-nél több általános iskolai tanulót 20 Nógrád és Pest megyei partneriskolában. Az ELTE hallgatói a következő településeken mentorálnak: Bag, Cegléd, Csemő, Dány, Dejtár, Domony, Dömsöd, Ecseg, Héhalom, Örkény, Nyársapát, Pánd, Pilis, Tinnye, Tápióbicske, Tar, Tatárszentgyörgy, Tereske, Tura és Valkó. Csatlakozzon hozzájuk!

**Felkészítő kurzusok**

Az ELTE bármely budapesti karáról, bármely szakról (kivéve a doktori képzést), nem csak a tanári szakokról várjuk a hallgatókat a felkészítő kurzuson. Azok a nappali tagozatos, magyarul anyanyelvi szinten beszélő fiatalok jelentkezhetnek a *TM1* kódú, *!*Tanítsunk Magyarországért! 1. című kurzusra, akiknek még legalább
3 félévük van az ELTE-n a tanulmányaik befejezéséig (a doktori képzést nem beleszámítva). A részben jelenléti, részben online felkészítő foglalkozásokat szombatonként vagy péntekenként tömbösítve tartják kiváló ELTE-oktatók. A felkészítő kurzusokat minden félévben meghirdetjük a Neptunban. A felkészítést követő félévben lehet elkezdeni a mentorálást.

**A mentorálás**

A mentorhallgatók heti 3,5–6 órában az iskolában mentorálják a tanulókat, segítenek nekik a tanulásban és a pályaválasztásban, szabadidős programokat szerveznek számukra. Egy-egy mentorhoz 4−5 diák tartozik.
A mentorok munkáját egyetemi oktatók által vezetett kísérő kurzusok és iskolai koordinátorok támogatják.

**A mentorok díjazása**

A mentorálás félévében a hallgatók havi 35 000 Ft ösztöndíjat, valamint a tanulók költségeire havi 10 000 Ft költőpénzt kapnak. A mentorok a MÁV vonatain teljeskörűen, a Volán buszjáratain Pest és Nógrád megyében ingyen utazhatnak. A legalább két féléve mentoráló hallgatók prémiumösztöndíjat is kapnak.

**A program szervezői**

A *Tanítsunk Magyarországért!* programot az Innovációs és Technológiai Minisztérium indította, 2022-ben a Kulturális és Innovációs Minisztérium vette át, országosan az IFKA Közhasznú Nonprofit Kft. koordinálja. 17 egyetem vesz részt a programban, az ELTE-n a Tanárképző Központ szervezi a programot.

További információk a program és az ELTE Tanárképző Központ honlapján találhatók:
<https://tkk.elte.hu/tmo>
<https://tanitsunk.hu/>

Kapcsolat: tmo.hallgato@tkk.elte.hu

**Ha szeret másoknak segíteni, saját maga is fejlődni,**

**itt a helye a Tanítsunk Magyarországért! programban!**

ELTE Tanárképző Központ TMO-csapata